《古华以桃核石索题石为阮湘圃封公所贻》
清代·汪大经

窃而食之方朔桃，桃核纷向云中抛。铿然堕地化为石，淮上仙翁初拾得。

传观一座人咸惊，无人识是衡星精。小石果蓏艮取义，石不能言以形示。

磊落中含玉液温，仙翁宝更逾瑶琨。何时莹然入君手，好向西池奉阿母。

君先绘有丹荔图，合成双璧图不孤。只恐骊龙夜破梦，错认遗珠爪攫弄。

题笺我亦思好春，桃叶桃根半化尘。幻想此核种傥活，劳君咒以生花笔。

作者简介：（1741—1809）浙江秀水人，侨寓松江，字书年，号秋白，又号西村。贡生。工书画。有《借秋山居诗文钞》。